આજથી છ એક મહિના પહેલાં તો વહિદા પોતાના પહેલા પતિ હામિદથી છૂટી થઈ હતી. ગરીબ ઘરની વહિદા રંગરૂપમાં કંઈ જાય એવી તો ન હતી. પરંતુ દરિદ્રતાની ઓથા હેઠળ રંગરૂપને તો ગૂંગળાવાની જ કિસ્મત મળી હોય છે ને! વહિદાના મુફલિસ અબ્બુએ બને તેમ જલદી નિકાહના હિસાબે વહિદાના ચટ મંગની પટ બ્યાહની જેમ હામિદ જેવા સાયકલ રિપેરીંગ કરતા મામૂલી માણસ સાથે નિકાહ પઢાવી દીધા હતા.બે ચાર વરસ તો લગ્ન જીવન બધુ બરાબર ચાલ્યું. વહિદાએ આ સમય દરમિયાન તરન્નુમ અને રફિયા જેવી સુંદર બે દીકરીઓને જન્મ આપી માતૃત્વની ગરવાઈ પણ હાંસલ કરી લીધી હતી. સમય વીતતાં કોણ જાણે ક્યાંથી હામિદ દારૂની બુરી સંગતે ચઢી ગયો. કામકાજ કરતાં મહેનતુ હામિદને દારૂ વધુ ને વધુ ખેંચવા લાગ્યો. હામિદનું કામમાં હવે કેમે કરી ચિત્ત ચોંટતું ન હતું. તે થોડા દિવસોમાં તો ઘરમાં ખાવાના પણ ફાંફાં પડવા લાગ્યા. આ બાજુ બન્ને દીકરીઓ મોટી થતી હતી. ખર્ચા કહે મારું કામ અને દારૂ કહે મારું કામ. નશામાં ધૂત હામિદની ગાળગલોચ અને લુખ્ખી દાદાગીરી દિવસે દિવસે વધવા લાગી. હવે છડેચોગ તે વહિદાને મારવા પણ લાગ્યો હતો. વહિદાનું સ્વાભિમાની મન ઠોકર ખાઈ અપમાનિત થઈ રહ્યું હતું. દીકરીઓ માની હાલત જાણતી હોવા છતાં ચૂપ રહી રડ્યાં કરતી હતી.